Worcester F 80 Distinctiones

58 Domos diuersos

Domos diversos habet uniuersorum Dominus et varias in domibus mansiones.

/fol. 232ra/

Nam domus est vniuersalis. Est tota mundi machina, de qua dicit Salomon, Nouimus Domine, quia fabricasti tibi domum perpetuam celum et terram simul, et mare. Domus particularis est ecclesia, de qua dicitur Psal. [92:5]: *Domum tuam decet sanctitudo*. Domus spiritualis est virgo Maria. De qua propheta [Ezech. 44:4]: *Vidi, et ecce* compleuit *gloria Domini domum Domini.* Domus eius singularis est, humanitas assumpta de qua dicitur [Prou. 9:1]: *Sapiencia edificauit sibi domum*.

¶ Domus enim superior est beatitudo celestis de qua dicitur [Psal. 41:5]: Ingrediar *in locum tabernaculi vsque ad domum [Dei].* Domus inferior est orationis basilica de qua dicitur in Luc. [19:46]: *Domus mea domus orationis*. Vocabitur domus Dei. Interior dicitur conscientia de qua Psal. [100:2]: *Perambulabam in innocencia cordis mei, in medio domus mee*. Domus eius exterior est sacra scriptura de qua in Psal. [54:15]: *In domo Dei amublavimus cum consensu*.

¶ Item domus numinis, domus hominis, domus demonis, uel sic est domus Dei, domus animi, domus Zabuli. Quarum prima edificatur per graciam. Secunda per naturam. Tercia per culpam. De prima dicitur [Psal. 92:5]: *Domum tuam decet sanctitudo*. De secunda, Job [4:19]: *Qui habitant domos luteas*, et *[qui] terrenum habent fundamentum*. De tercia, dicitur [Matt. 12:44]: *Revertar in domum meam*, priorem. In domo culpe fundamentum est cupiditas, que dicitur [1 Tim. 6:10]: *Radix omnium malorum.* Tectum est superbia, que dicitur [Eccli. 10:15]: *Inicium omnis peccati [superbia].* Ostium est concupiscencia carnis militans adversus animam. Pauimentum est auaricia que dicitur ydolorum seruitus. Quatuor latera parietum sunt quatuor genera viciorum, scilicet, peccatum simplicitatis per ignoranciam, fragilitatis per impacienciam, securitatis per neggligenciam, malignitatis per inuidenciam.

¶ In domo nature fundamentum est racio, tectum memoria, ostium intellectus, pauimentum voluntas. Quatuor parietes quatuor naturales affectus: timor, spes, dolor, gaudium. In domo gracie fundamentum est fides. De qua Apostolus [Heb. 11:1]: *Fides est substantia rerum sperandarum*, etc. Tectum est caritas, de qua Apostolus [1 Pet. 4:8]: *Caritas operit multitudinem peccatorum*. Ostium est obediencia, de qua dicitur Matt. [19:17]: *Si vis*

/fol. 232rb/

intrare *ad vitam, serva mandata*. Pauimentum est humilitas, de qua Psal. [118:25]: *Adhesit pavimento anima mea*. Quatuor laterales parietes sunt quatuor virtutes cardinales, iusticia, prudencia, temperancia, fortitudo. Hec sunt in Apo. [21:16], latera ciuitatis equalia. Fenestre sunt hospitalitas cum hillaritate anima cum largitate.